La Naturen Leve

c/o Gudmund Sundliseter

Condrad Holmboes veg 13

9011 Tromsø

post@lanaturenleve.no

Fjaler kommune

Dalstunet 20

6963 Dale i Sunnfjord

post@fjaler.kommune.no

 22. juni 2021

**Krav om at bygging av vindkraftturbinar på Lutelandet vert gjort etter krav i gjeldande reguleringsplanen for Lutelandet Energipark**

I nyleg vedtak frå Statsforvaltaren i Rogaland, som settestatsforvaltar, er klagane på vedtak om dispensasjon frå gitt konsesjon ikkje teke til følgje. La Naturen Leve (LNL) kan ikkje sjå at Statsforvaltaren i Rogaland har vurdert andre sider ved vindkraftanlegget, enn det som er direkte knytt til søknad om dispensasjon frå konsesjonskrava.

I tillegg til at utbyggar må rette seg etter dei konsesjonskrava som vert sett, er dei og underlagt krav som kjem at området for utbygging ligg i eit regulert område. Statsforvaltaren i Rogaland har ikkje gjort vurderingar i høve utbygging sett i relasjon til reguleringsplanen. Dette av di klagen var knytt til spesifikke tilhøve i konsesjonsvilkåra og endringar i MTV – planen, og ikkje til andre tilhøve knytt til krav i reguleringsplanen. Den som har det overordna ansvaret for å sjå til at utbyggar rettar seg etter dei krav som ligg i gjeldande reguleringsplan, er Fjaler kommune.

La Naturen Leve vil peike på at Fjaler kommune ikkje har handsama dispensasjon frå gjeldande reguleringsplan. Reguleringsplanen set krav til slik handsaming, både knytt til ulike utgreiingstema og krav om faglege vurderingar. Reguleringsplanen for Lutelandet Energipark vart vedteken av Fjaler kommunestyre den 25. oktober 2011, sak 87/11. Reguleringsplanen viser kart over definert område og retningsliner som er styrande for dei som skal etablere og drive verksemd innanfor dette området. Dette er presisert i dei generelle paragrafane der det mellom anna står følgjande:

*§ 1.1 Desse føresegnene gjeld for området innanfor plangrensa på plankartet.*

*Utbygging av området skal skje i samsvar med plankart og tilhøyrande*

*føresegner.*

*§ 1.2 Føresegnene kjem i tillegg til det som til ei kvar tid er bestemt i plan- og*

*bygningslova med forskrifter, samt vedtekter til plan- og bygningslova*

*vedtekne av kommunestyret i Fjaler kommune.*

*§ 1.3 Etter at desse føresegnene er vedtekne, er det ikkje tillate å inngå*

*privatrettslege avtalar innanfor planområdet i strid med*

*reguleringsføresegnene.*

La Naturen Leve er kjent med at det er innbyggarar i kommunen som og har tatt dette opp og bedt kommunen handsame denne saka, før arbeidet vart satt i gang.

Utbyggar av vindkraftanlegg innanfor området der reguleringsplanen gjeld, må halde seg til krava i reguleringsplanen i tillegg til dei krava som vert sett av NVE i konsesjonshandsaminga etter energilova. Reguleringsplanen med retningsliner er juridisk bindande for dei som skal gjennomføre utbygging innanfor planområdet, uavhengig av kva for andre krav som vert gitt i konsesjonsvilkåra. Det konsesjonsvilkåra ikkje kan gjere, er å sette til sides dei krava som ligg i gjeldande reguleringsplan. Dette betyr i klartekst at einskildpersonar, organisasjonar og bedrifter, ikkje kan overprøve desse retningslinene, eller omgå dei på annan måte. Retningslinene har same status som lov/forskrift.

La Naturen Leve har avdekka følgjande brot på retningslinene til reguleringsplanen:

1. Krav om utgreiing av lågfrekvent støy. Dette er ikkje gjort.

I planen står det:

*§ 3.5 Lågfrekvent støy*

*Før val av alternativ for vindturbintype og lokaliseringa vert gjort i*

*detaljreguleringsplanen, skal eventuelle ulemper ved lågfrekvent støy utgreiast*

*og vurderast.*

Utbyggar har satt i gang arbeidet, plassert punkta for oppsett av turbinmaster, og utført alt grunnarbeid utan at slik utgreiing om lågfrekvent støy er gjort. Utbyggar har difor på eige ansvar og risiko gjort fysiske tiltak i terrenget utan naudsynt kommunalt løyve.

1. Godkjenning frå NVE av MTA plan. I godkjenning gitt frå NVE til Lutelandet Energipark AS, 22.06.2019, har dei godkjent konsesjonspliktige endringar og detaljplan for miljø-, transport- og anleggsplan. Godkjenninga vart gjeve med ei rad vilkår. Eitt av desse er:

*Tiltakshaver skal utarbeide en konkret plan for drift av anlegget, som viser at ingen bygg med støyfølsom bruk eksponeres for støy over den anbefalte grenseverdien på Lden 45 dBA, basert på worst-case støyberegning. Alternativt må tiltakshaver kunne dokumentere at det er inngått minnelige avtaler med eiere av bygg, som fremdeles eksponeres for støyverdier over anbefalt grenseverdi. Planen skal godkjennes av NVE innen anlegget settes i drift.*

Dette kravet frå NVE er klart i strid med retningslinene til reguleringsplanen, § 1.3 (sitert over), der det er presisert at det:

*«ikkje er tillate å inngå privatrettslege avtalar innanfor planområdet i strid med retningsføresegnene*».

La Naturen Leve meiner det er heilt openberre grunnar for eit slikt krav. Dette gjeld krav om at heile området skal vere skjerma mot helseskadeleg støy. Einskildavtalar vil berre løyse det konkrete støyproblemet for eit einskild hus/hytte. Det er ikkje lov å kjøpe seg ut av heile støyproblematikken, ved å gjere einskildavtalar om t. d. støyskjerming av mindre område og einskildbygningar.

La Naturen Leve kan ikkje sjå at Fjaler kommune har følgt opp eigne vedtak og ber kommunen handsame saka etter retningsliner gitt i eigen vedteken reguleringsplan. Handsaminga må minst ha i seg:

1. At kommunen sikrar at det vert gjort ei full utredning av lågfrekvent støy, før det vert gjeve godkjenning for anlegget.
2. Ei vurdering frå kommunen si side om konsekvensane av at NVE gjev konsesjon, og set konsesjonsvilkår, som er i strid med vedtekne retningsliner i gjeldande juridisk bindande reguleringsplan for området.

Marino J. Ask

styreleiar Svein Arne Skuggen Hoff styremedlem

**Kopi:**

* Norges vassdrags og energidirektorat (NVE), Postboks 5091 Majorstua, 0301 Oslo, nve@nve.no
* Olje- og energidepartementet (OED), Postboks 8148 Dep, 0033 Oslo, postmottak@oed.dep.no
* Statsforvaltaren i Vestland, Njøsavegen 2, 6863 Leikanger, sfvlpost@statsforvalteren.no
* Statsforvaltaren i Rogaland, Postboks 59, 4001 Stavanger, sfropost@statsforvalteren.no